6-7 яшьлек балалар өчен әдәби-музыкаль кичә

“Каз канаты”

**Максат**: Бәйрәм көннәре турында күзаллау формалаштыру. Балаларны милли бәйрәмнәр белән таныштыруны дәвам итү. Халык бәйрәмнәренә, гореф-гадәтләренә һәм йолаларына ихтирам тәрбияләү. Бәйрәм тантаналарына уңай мөнәсәбәт булдыру.

**Җиһазлау**: милли киемнәр, “казлар”, канатлар, чиләк-көянтәләр, гармун, өй, койма, өй көнкуреш кирәк-яраклары, чишмә макеты.

**Алдан эшләнгән эшләр:**

1. Бәйрәмнәр турында әңгәмә үткәрү.
2. Җырлар, шигырьләр, бию, уеннар өйрәнү.
3. Залның бизәлешен уйлап табу.
4. “каз түшкәләре” тегү.

**Алып баручы:**

Көзләр җиткәч, җырлый-җырлый,

Казлар йолкый кыз бала.

Авылларда хәзер каз өмәсе,

Өмә җыры һәрбер ызбада.

*(Күренеш татар өендә бара. Әби өстәл әзерли, самовар куя. Бабай керә..)*

**Бабай**. Әбисе, кара әле, бүген Сәмигуллаларда каз өмәсе икән бит. Әллә, мин әйтәм, без дә казларны йолкып алыйкмы, дим.Казларыбыз бик таза, матур булып устеләр, Аллага шөкер.

**Әби**. И бабасы, мин сиңа әйтергә онытканмын гына, картлык – яшьлек түгел шул. Кичә мин түбән очка төшкән идем. Кызларны каз өмәсенә чакырып кайттым.

*(Өйгә чиләк-көянтәләр күтәреп,кызлар килеп җитәләр. Ишек шакыйлар.)*

**Әби**. Кара әле, картым, ишек шакыйлар ахрысы. Кызларыбыз килеп тә җиттеләр.

*(Бабай ишекне ачып җибәрә, кызлар керәләр)*

**Әби.** Кызларым, килдегезме? Бик әйбәт булган. Узыгыз,узыгыз. Рәхмәт яугырлары, буш килмәгәннәр, үзләре белән су да алып килгәннәр.

**Кызлар**. Исәнмесез,әби-бабай. Без каз өмәсенә килдек.

**Әби.** Килүегез бик яхшы булды әле. Бабагыз казларны әзерләгәнче, чәй эчеп алыйк. *(өйгә керәләр)*

**1 кыз.** Рәхмәт, әби,элекэшлик әле,аннары чәй эчәрбез.

**2 кыз.** Элек хезмәт – аннан хөрмәт.

**3 кыз.** Эше барның – ашы бар, диләр.

**4 кыз.** Эле менә шундый әйтем дә бар:Кем эшләми, шул ашамый.

**Әби.** Шулай, балалар. Дөрес әйтәсез. Шагыйрь абыебыз Г.Тукай да безгә әйтеп калдырган бит:”Эш беткәч, уйнарга ярый”, - дип, шулай бит. Без дә иң элек эшне бетерик тә, аннары тәмләп чәй эчәрбез, күңел дә ачып алырбыз. Бабасы, әйдә алайса, казларны керт, тиз генә йолкып алыйк эле.

*(Кызларга таз белән казларны кертеп бирәләр, кызлар утырып йолкырга керешәләр)*

**Әби.** Кызлар,эшләргә куңелле булсын өчен, әйдәгез, табышмаклар әйтеп уйныйбыз.

**Әби.** Мин мичкә бәлешне куям, эш беткәч, тәмләп ашарбыз, Аллаһ бирсә. Кызлар, табышмак әйтәм, белерсез микән?

Эләктергеч, каптыргыч, мичтән бәлеш тарттыргыч. Нәрсә ул? *(әби табагач белән бәлеш тыга).* Табагач.

**1 кыз**. Ялгыз гына ашалмый, аннан башка эш бармый. Нәрсә ул? (тоз)

**2 кыз**. Аш пешергәндә иң башта нәрсә салалар?

**Кызлар**. Судыр инде.

**2 кыз.** Юк шул, күз салалар.

**3кыз.** Ашка салсаң, тәм кертә,

Борынга керсә, төчкертә.

**Әби.** Ай, булдырасыз, кызлар. Эшегез дә матур куренә. Язиләнең казына карагыз әле, ничек чиста йолкынган.

*(Ишек шакыйлар. Бу вакытта өйгә малайлар якынлаша.)*

**Әби**. Кызлар, ишек шакыйлар ахрысы? Кемнәр икән?

И, монда егетләр килгәннәр икән.

*(Малайлар гармунда уйнап керәләр)*

**Малай**. Исәнмесез, хуҗалар! Сезне барыгызны да Каз өмәсе белән котлыйбыз. Исәнлек-саулык телибез.

**Әби.** Матур сүзләрегез өчен рәхмәт. Сез болай гына килдегезме?

**1 малай.** Сездә Каз өмәсе дип ишеткән идек, ярдәм итәргә килдек.

**Әби.** Керегез, түрдән узыгыз. Әйдәгез-әйдәгез, бергәләп уйнап-җырлап алыйк. Күңелләр күтәрелеп китәр.

*(Малайлар өстәл янына утыралар. Кызлар, кулларына канат алып, “каз канаты” татар лирик биюен башкаралар.)*

**2 малай.** Кызлар, казларыгызны йолкып бетердегезме?

**Кызлар.** Әйе, бетте.

**3 малай.** Алайса, әйдәгез, елгага. Каз түшкәләрен елгада юып кайтабыз.

*( Татарча лирик көй яңгырый. Берничә кыз, көянтәләренә казлар асып ,чишмәгә китәләр. Малайлар аларны озата баралар. Бу фонда балалар шигырьләр сөйлиләр).*

**1 нче бала.**

Бүген бездә каз өмәсе,

Уз, рәхим ит, әйдә, кунакка.

Өреләре чыккан каз ашларын

Табалмассың башка эзләп тә.

**2 нче бала.**

Көзләр җиткәч, казлар киткән кебек,

Вакыт җиткәч китә кыз бала.

Авылларда хәзер каз өмәсе,

**Бергә:**

Өмә җыры хәрбер ызбада.

**3 нче бала.**

Авылларда бүген кызлар җыры,

Гармун моңы чыңлый өйләрдә.

Күңелләрдән-күңелләргә күчеп,

Кабатлана иске көйләрдә.

**4 нче бала.**

Ап-ак яуган ак мамыклар,

Тузып кала пар ат артыннан.

Кыңгыраулар хәтта әбиләрне

Яшьлек елларына чакырган.

**5нче бала.**

Авылларда бүген каз өмәсе,

Ак мамыкка дөнья күмелгән.

Һәм әбиләр сүзсез генә җырлый,

Үз яшьлеген җырын сагынган.

*(Балалар чишмәдән кайталар).*

**Малайлар:**

Кыз балалар каз юалар

Биектау суларында.

Каз йөрәген юган кызның

Ни икән уйларында?

Кыз балалар каз юалар,

Карлы-бозлы сулары.

Әйдә, йөгерик тизрәк өйгә –

Өшегәндер кулларың.

*(Малайар казларны алып, хуҗаларга бирәләр).*

**Әби.** Балакайларым, рәхмәт инде. Безне нинди зур эштән коткардыгыз. Әйдәгез, хэзер күңел ачып алыйк. Эш беткәч, уйнарга ярый.

**Әби.**

Асыл кошлар ояда,

Оялары – пыяла.

Уйнамыйча, шаярмыйча,

Кем яшәгән дөньяда.

Әйдәгез, без яшь чакта уйнаган уеннарны уйнап алабыз.

1. Минем дусларым белән биисем килә.

*Музыкаль композиция “Шома бас” (Татар халык көе, Г.Насрый сүзләре)*

**Әби**. Ай-яй, матур биисез, җырлыйсыз балалар. Рәхмәт сезгә. Әйе, бездә борынгыдан килгән бәйрәмнәр күп. Үткәнен белмәгән, киләчәген дә белмәс, диләр бит. Менә без дә әби-бабаларыбызның гореф-гадәтләрен онытырга тиеш тугел. Менә шулай уеннар уйнап, кул эшләре эшләп, таң атканын сизми дә кала идек.

(*Җыр “Каз өмәсе”, Р.Гобәйдуллин музыкасы, Н.Гәрәева сүзләре)*

Кадерле балалар, бүгенге Каз өмәсендә без сезнең белән татар халык җырларын, биюләрен, табышмак-мәкальләрен искә төшердек, уеннарын уйнадык.

**Әби.** Хөрмәтле кунаклар, кадерле балалар, мин сезгә исәнлек-саулык, тынычлык, бәхет, иминлек телим. Авылларыбызда казлар күп булсын, каз өмәләре шаулап-гөрләп үтсен.

*(китәләр)*